da da da da da da nb da da da da da da nb da de en en
De Gamle kan efter nederlaget til Køge ikke forsvare "Sherry de Terry"-pokalen - Svanholm Cricketklub
Søndag d. 26. august 2012 kl. 13:57 af Henrik Pfaff
Det gik ikke helt, som De Gamle havde håbet på, nemlig at kunne slutte Old Boys-turneringen af med sejr, hvilket havde betydet et titel-forsvar af ovennævnte pokal, som vi indtil nu har vundet 2 gange. De må nu 'nøjes' med at spille om 3.-4.-pladsen i det afsluttende Old Boys-træf på Svanholm Park den 3. september, hvor vinderen af pokalen skal findes mellem Glostrup og Køge. Det er på nuværende tidspunkt ikke muligt at oplyse om, hvem der bliver De Gamles modstander denne dag.
Selve optakten til kampen skulle for De Gamles vedkommende blive lettere kaotisk. Manageren, UK og anføreren (læs Morten Petersson) havde op til kampen modtaget flere afbud, heriblandt Søren Vestergaard, der havde forpligtet sig til DCF's landholdssamling Øst som assisterende træner, og da kampen skulle starte indløb der besked fra Allan Majgaard, at han ville blive noget forsinket. Dette betød, at vi så skulle starte kampen med kun 7 spillere. Lodtrækningen blev for en gang skyld ikke til noget, da Morten og Køges anfører enedes om, at vi gik i marken først, da Morten mente, at det var vigtigere at have Allan M. som gærdespiller end som kaster. Endvidere ville han også gerne have haft kampen ned på 2x20 overs med tanke på årstiden, men Køge ville kun gå med til 2x22 overs, så sådan blev det.
Vi måtte derfor i marken med kun 7 mand, hvilket på ingen måde var rart, da Køge stillede med et temmelig - i ordets bogstaveligste forstand - slagkraftigt hold. Flemming Søegaard (1 for 30) og Allan From (0 for 31) blev kastet for løverne, men kunne kun delvist holde scoren på et acceptabelt niveau. Herefter tog Kenneth Schwaner-Hansen (0 for 34) og Morten (2 for 26) over, og det blev da også Mortens lod at rydde ud blandt deres sidste gærdespillere. Totalen vi dermed skulle jagte hed nu 134 point, som ikke så helt så håbløs ud, men ville dog kræve, at alle vores normalt scorende gærdespillere skulle præstere en halvleg i nærheden af maksimum-scoren på 25 point.
Til at løse denne opgave blev den sent ankomne Allan M. (25*) sendt til gærdet sammen den afbudsindkaldte Jan 'Røde' Bøgh (14*), der undervejs pådrog sig en fiberskade, der medførte, at han måtte trække sig undervejs, men kom ind til gærdet igen mod slutningen af kampen. Afløseren for Jan blev Allan F. (0), der noget sløset fik løbet sig selv ud med et ude fra set nonchalant løb til kasterens gærde i den tro, at indstikket ville være mod keeperen. De point vi hermed næsten helt sikkert gik glip af, kunne måske have gjort, at vi havde vundet den tætte kamp. Så da efterfølgerne Kenneth (28*) og Morten (21) gjorde deres pligt - stort set - øjnede vi nu en mulighed for sejren. Så da Michael Petersson (11) gik, fordi der skulle forceres på grund af overne, stod Flemming (9*) tilbage sammen med Jan, der nu var kommet ind igen, men med kun 2 bolde igen var det alt for sent til at kunne score de manglende point. 125 blev det til, så desværre var det 10 point for lidt til den sejr, der kunne have bibragt os et titelforsvar af pokalen.
Mismodige drog vi nu tilbage til omklædningsrummet, hvor bruserne heller ikke denne gang kunne bringe humøret op på kogepunktet, og stemningen i baren bagefter var da heller ikke den aller muntreste, så det virkede da også nærmere, som om det var gravøl, der blev nedsvælget. Men op med humøret drenge: Til næste år er der atter en sæson, og så er det tid til revanche, og da især for de 3 forsmædelige nederlag vi i år har lidt.
Køge 134 for 3 på 22 overs
Svanholm 125 for 3 på 22 overs